**Līgums Nr. 21/21/2-18**

*par būvekspertīzes pakalpojuma sniegšanu projekta “Olaines notekūdeņu attīrīšanas iekārtu rekonstrukcijas darbu projekta 1. un 2. rekonstrukcijas darbu kārtai izstrāde un rekonstrukcijas darbu 1.kārtas izpilde” ietvaros*

Olainē, Datums ir elektroniskās parakstīšanas datums

**AS „Olaines ūdens un siltums”**, vienotais reģistrācijas Nr.50003182001, tās valdes priekšsēdētāja Mārča Mazura un valdes locekļa Viestura Liepas personā, kuri rīkojas uz statūtu pamata (turpmāk – Pasūtītājs) no vienas puses, un

**SIA “Firma L4”**, vienotais reģistrācijas Nr. 40003236001, tās valdes locekļa Ginta Freiberga personā, kurš darbojas uz statūtu pamata (turpmāk - Izpildītājs), no otras puses (abi kopā – Puses),

pamatojoties uz iepirkuma “Būvekspertīzes pakalpojuma sniegšana projekta “Olaines notekūdeņu attīrīšanas iekārtu rekonstrukcijas darbu projekta 1. un 2. rekonstrukcijas darbu kārtai izstrāde un rekonstrukcijas darbu 1.kārtas izpilde” ietvaros”, ID Nr. AS OŪS 2021/03 (turpmāk – iepirkums), rezultātiem un pretendenta iesniegto piedāvājumu, noslēdz šādu līgumu (turpmāk – Līgums):

1. **Līguma priekšmets un izpildes termiņš**
   1. Pasūtītājs uzdod un apmaksā, bet Izpildītājs, ar savu darbaspēku un citiem resursiem, apņemas rūpīgi un saskaņā ar normatīvo aktu prasībām, Izpildītāja iepirkumam iesniegto tehnisko piedāvājumu (apraksts par pakalpojuma norisi un organizāciju – 1.pielikums, ekspertīzes veikšanas laika grafiks - 2.pielikums), nodrošināt Pasūtītājam Būvprojekta “Olaines notekūdeņu attīrīšanas iekārtu rekonstrukcijas darbu 1. un 2. rekonstrukcijas darbu kārtai” (turpmāk – Būvprojekts) ekspertīzi, sagatavojot ekspertīzes atzinumu 2 (divos) oriģinālos eksemplāros (turpmāk – Pakalpojums).
   2. Izpildītājam Pakalpojums jāveic ne ilgāk kā 14(četrpadsmit) kalendāro dienu laikā pēc Būvprojekta saņemšanas. Būvprojekta atkārtota izvērtēšana un pārbaude jāveic un Būvprojekta ekspertīzes atzinums jāsniedz ne ilgāk kā 7 (septiņu) kalendāro dienu laikā pēc koriģētā Būvprojekta saņemšanas.
   3. Līguma darbības termiņš – līdz saistību pilnīgai izpildei.
2. **Līguma summa un norēķinu kārtība**
   1. Kopējā līguma summa par Līguma 1.1.punktā noteikto Līguma priekšmetu ir **36 000.00** **EUR** (trīsdesmit seši tūkstoši *euro* un 00 centi) bez pievienotās vērtības nodokļa (PVN). PVN tiek aprēķināts un maksāts papildus saskaņā ar spēkā esošo nodokļu likmi.
   2. Pasūtītājs, pamatojoties uz Izpildītāja iesniegto rēķinu un Pakalpojuma pieņemšanas – nodošanas aktu, veic samaksu, pārskaitot Līgumcenu Izpildītāja norādītajā bankas kontā 15 (piecpadsmit) darba dienu laikā, skaitot no rēķina saņemšanas dienas.
   3. Pasūtītājam nav pienākums apmaksāt Izpildītāja rēķinus vai segt jebkādas Izpildītāja papildu izmaksas vai zaudējumus, kas radušies Līguma izpildes laikā un kurus Izpildītājs nav paredzējis.
   4. Samaksa uzskatāma par veiktu ar brīdi, kad Pasūtītājs veicis pārskaitījumu uz Izpildītāja norādīto norēķinu kontu.
   5. Katra no Pusēm sedz savus izdevumus par bankas pakalpojumiem, kas saistīti ar naudas pārskaitījumu.
3. **Pušu saistības un pienākumi**
   1. Izpildītājs apņemas:
      1. veikt Pakalpojuma izpildi Līgumā noteiktajā termiņā, apjomā un kvalitātē;
      2. neveikt nekādas darbības, kas tieši vai netieši var radīt zaudējumus Pasūtītājam vai kaitēt tā interesēm;
      3. sniegt Pasūtītājam nepieciešamo informāciju norādītajā termiņā;
      4. pieņemt no Pasūtītāja ekspertējamo Būvprojektu Pakalpojuma izpildei un pēc Pakalpojuma izpildes nodot Būvprojektu Pasūtītājam ar Būvprojekta pieņemšanas – nodošanas aktu;
      5. novērst Pasūtītāja norādītos trūkumus Pasūtītāja noteiktajā termiņā;
      6. saņemto dokumentāciju, kas tika iesniegta ekspertīzes veikšanai un sniegto atzinumu glabāt atbilstoši Ministru kabineta 2014.gada 19.augusta noteikumiem Nr.500 “Vispārīgie būvnoteikumi”.
   2. Pasūtītājs apņemas:
      1. veikt samaksu par kvalitatīvi un laikā sniegtu Pakalpojumu Līgumā noteiktajos termiņos un kārtībā;
      2. sadarboties ar Izpildītāju Līguma darbības laikā un nodrošināt Izpildītāju ar Pasūtītāja rīcībā esošajiem Pakalpojuma izpildei nepieciešamajiem dokumentiem vai citu informāciju;
      3. informēt Izpildītāju par neparedzētiem apstākļiem, kas radušies pēc Līguma noslēgšanas no Pasūtītāja neatkarīgu apstākļu dēļ un kuru dēļ varētu tikt traucēta saistību izpilde. Tādā gadījumā, Pusēm vienojoties, Pakalpojuma izpildes termiņi tiek attiecīgi pagarināti;
      4. nodot Izpildītājam Pakalpojuma izpildei Būvprojektu un pēc Pakalpojuma izpildes pieņemt no Izpildītāja Būvprojektu ar pieņemšanas – nodošanas aktu;
      5. pieņemt Izpildītāja kvalitatīvi izpildīto Pakalpojumu ar pieņemšanas – nodošanas aktu.
   3. Pasūtītājam ir tiesības kontrolēt Līguma izpildes gaitu, veikt Pakalpojuma kvalitātes kontroles pasākumus un pieprasīt no Izpildītāja kontroles veikšanai nepieciešamo informāciju, norādot tā sniegšanas termiņu.
   4. Pakalpojuma izpildes rezultātā Izpildītāja izstrādātie dokumenti ir Pasūtītāja īpašums. Pasūtītājs ir tiesīgs pārstrādāt, dalīt daļās un publicēt Izpildītāja iesniegtos materiālus bez Izpildītāja atļaujas.
4. **Pakalpojuma izpilde un pieņemšana**
   1. Izpildītājs nodod un Pasūtītājs pieņem kvalitatīvi izpildītu Pakalpojumu ar pieņemšanas – nodošanas aktu. Pirms Pakalpojuma pieņemšanas – nodošanas akta parakstīšanas no Pasūtītāja puses, Pasūtītājs pārliecinās par Pakalpojuma atbilstību Līguma 2.pielikuma prasībām. Ja Pasūtītāja pārstāvis lemj par Pakalpojuma atbilstību, Izpildītājs iesniedz Pasūtītājam ekspertīzes sējumu 2 (divos) eksemplāros papīra formātā un elektroniski. Pasūtītājs paraksta Pakalpojuma pieņemšanas – nodošanas aktu un Pakalpojums uzskatāms par izpildītu.
   2. Gadījumā, ja Izpildītājs neveic un/vai aizkavē Līgumā noteiktā Pakalpojuma izpildi, un/vai Pakalpojuma izpilde veikta nepilnīgi un/vai nekvalitatīvi, Pasūtītājam ir tiesības neparakstīt Izpildītāja iesniegto Pakalpojuma pieņemšanas – nodošanas aktu. Šādā gadījumā Pasūtītājs sastāda defektu aktu, kurā norāda konstatētos trūkumus un to novēršanas termiņus un šo aktu iesniedz Izpildītājam. Pakalpojuma pieņemšanas – nodošanas akts tiek parakstīts pēc trūkumu novēršanas. Izpildītājs trūkumus novērš par saviem līdzekļiem, vienojoties ar Pasūtītāju par izpildes termiņiem.
5. **Līguma spēkā esamība**
   1. Pusēm ir tiesības jebkurā brīdī izbeigt Līgumu, par to rakstiski vienojoties un nosūtot par to rakstisku paziņojumu uz otras Puses juridisko adresi.
   2. Pusēm ir tiesības vienpusēji atkāpties no Līguma izpildes, ja:
      1. to nav iespējams izpildīt tādēļ, ka Līguma izpildes laikā Izpildītājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
      2. Izpildītājs kavē Pakalpojuma izpildes termiņu un līgumsods sasniedzis 10% (desmit procentus) no Līgumcenas;
      3. Izpildītājs Pakalpojumu veic neatbilstoši Līguma un tā pielikumu noteikumiem;
      4. ir pasludināts Izpildītāja maksātnespējas process, apturēta vai pārtraukta tā saimnieciskā darbība;
      5. Izpildītājs ir patvaļīgi pārtraucis Līguma izpildi, tajā skaitā nav sasniedzams juridiskajā adresē;
      6. Izpildītājs Līguma noslēgšanas vai Līguma izpildes laikā ir sniedzis nepatiesas vai nepilnīgas ziņas vai apliecinājumus;
      7. Izpildītājs tiek izslēgts no Būvkomersantu reģistra;
      8. iestājušies apstākļi, kas apgrūtina vai padara neiespējamu šajā Līgumā noteikto saistību izpildi kādai no Pusēm.
   3. Par vienpusēju atkāpšanos saskaņā ar Līguma 5.2.punktu, Puse paziņo otrai Pusei, nosūtot paziņojumu ar elektroniskā pasta starpniecību, izmantojot drošu elektronisko parakstu. Līgums uzskatāms par izbeigtu otrajā darba dienā pēc paziņojuma nosūtīšanas.
6. **Pušu atbildība**
   1. Pusei ir pienākums atlīdzināt otrai Pusei nodarītos tiešos vai netiešos zaudējumus, ja tādi ir radušies prettiesiskas rīcības rezultātā un ir konstatēta un dokumentāli pamatoti pierādīta zaudējumu nodarītajā vaina, zaudējumu esamības fakts un zaudējumu apmērs, kā arī cēloniskais sakars starp prettiesisko rīcību un nodarītajiem zaudējumiem.
   2. Ja Izpildītājs nesniedz Pakalpojumu Līguma 1.2. punktā noteiktajā laikā, Pasūtītājs ir tiesīgs piemērot izpildītājam līgumsodu 0,1 % (viena desmitā daļa procenta) apmērā no Līgumcenas par katru nokavēto Pakalpojuma izpildes dienu, bet ne vairāk kā 10% (desmit procentus) no Līgumcenas, kā arī atlīdzina visus tādējādi Pasūtītājam nodarītos zaudējumus. Pasūtītājam ir tiesības ieskaita kārtībā samazināt Izpildītājam maksājamo Līgumcenu tādā apmērā, kāda ir aprēķinātā līgumsodu summa.
   3. Ja Pasūtītājs neveic samaksu par Pakalpojumu Līguma 2.2.punktā noteiktajā laikā, Izpildītājs ir tiesīgs piemērot Pasūtītājam līgumsodu 0,1% (viena desmitā daļa no procenta) apmērā no laikā nesamaksātās summas par katru nokavēto dienu, bet ne vairāk kā 10% (desmit procenti) no laikā nesamaksātās summas.
   4. Ja nokavēta kādas Līgumā noteiktas saistības izpilde, līgumsods aprēķināms par periodu, kas sākas nākamajā kalendārajā dienā pēc Līgumā noteiktā saistības izpildes termiņa un ietver dienu, kurā saistība izpildīta.
   5. Jebkura Līgumā noteiktā līgumsoda samaksa neatbrīvo Puses no to saistību pilnīgas izpildes
7. **Apakšuzņēmēju piesaiste un nomaiņa**
   1. Izpildītājs nav tiesīgs bez saskaņošanas ar Pasūtītāju veikt piedāvājumā norādītā personāla un apakšuzņēmēju nomaiņu un iesaistīt papildu apakšuzņēmējus Līguma izpildē. Pasūtītājs var prasīt personāla un apakšuzņēmēja viedokli par nomaiņas iemesliem. Piedāvājumā norādītā personāla nomaiņa pieļaujama tikai Līgumā norādītajā kārtībā un gadījumos, un ja piedāvātais personāls atbilst Iepirkuma dokumentos personālam izvirzītajām prasībām un tam ir vismaz tādas paša kvalifikācija un pieredze kā personālam, kas tika vērtēts Iepirkumā.
   2. Ja Izpildītājs vēlas veikt tāda apakšuzņēmēja nomaiņu, kurš Izpildītāja Iepirkumā iesniegtajā piedāvājumā norādīts kā apakšuzņēmējs, kura veicamās Pakalpojuma daļas vērtība ir 10% (desmit procenti) no Līguma kopējās summas vai lielāka, vai jauna apakšuzņēmēja iesaistīšanu, kura veicamā Pakalpojuma daļa plānota 10% (desmit procenti) no Līguma kopējās summas vai lielāka, vai apakšuzņēmēja, kura veicamās Pakalpojuma daļas vērtība Piedāvājumā norādīta mazāk par 10% (desmit procentiem), Pakalpojuma daļas palielināšanu līdz 10% (desmit procentiem) vai vairāk Līguma izpildes laikā, tad Izpildītājam jāiesniedz rakstveida iesniegums Pasūtītājam, norādot ziņas par apakšuzņēmēju un tam nododamo Pakalpojuma daļu - pakalpojumu nosaukumus un izpildāmā Pakalpojuma apjomu no Līguma vērtības naudas izteiksmē un procentos, un jāsaņem rakstveida piekrišana.
   3. Pasūtītājs nepiekrīt Piedāvājumā norādītā personāla vai apakšuzņēmēju nomaiņai, ja pastāv kāds no šādiem nosacījumiem:
      1. Izpildītāja piedāvātais personāls vai apakšuzņēmējs neatbilst tām Iepirkuma dokumentos noteiktajām prasībām, kas attiecas uz Izpildītāja personālu vai apakšuzņēmēju;
      2. tiek nomainīts apakšuzņēmējs, uz kura iespējām Iepirkumā izraudzītais pretendents balstījies, lai apliecinātu savas kvalifikācijas atbilstību Iepirkuma dokumentos noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu Iepirkumā izraudzītais pretendents atsaucies, apliecinot savu atbilstību Iepirkumā noteiktajām prasībām;
      3. piedāvātais apakšuzņēmējs, kura sniedzamo pakalpojumu vērtība ir vismaz 10 % (desmit procenti) no Līguma kopējās summas, atbilst kādam no Iepirkuma nolikuma 2.1.punktā minētajiem pretendentu izslēgšanas gadījumiem;
      4. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem.
   4. Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai.
8. **Nepārvarama vara**
   1. Puses tiek atbrīvotas no atbildības par pilnīgu vai daļēju līgumā paredzēto saistību neizpildi, ja šāda neizpilde ir notikusi nepārvaramas varas apstākļu iestāšanās rezultātā pēc līguma spēkā stāšanās dienas, kuru nebija iespējams ne paredzēt, ne novērst. Šāda nepārvarama vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, ugunsgrēks, zemestrīce un citas stihiskas nelaimes, kā arī karš un karadarbība, streiki, Latvijas valsts institūciju, kā arī pašvaldību institūciju pieņemtie normatīvie akti un norādījumi un citi apstākļi, kas neiekļaujas Pušu iespējamās kontroles robežās u.c.).
   2. Par nepārvaramas varas apstākli nevar tikt atzīts Izpildītāja un citu iesaistīto personu saistību neizpilde vai nesavlaicīga izpilde.
   3. Puse, kas nokļuvusi nepārvaramas varas apstākļos, nekavējoties, bet ne vēlāk kā 3 (trīs) darba dienu laikā pēc nepārvaramas varas apstākļu iestāšanās dienas, rakstiski jāinformē par to otra Puse un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur nepārvaramas varas apstākļu apstiprinājumu un raksturojumu.
   4. Ar rakstisku vienošanos Puses apliecina, vai nepārvaramas varas apstākļi traucē vai padara Līguma saistību izpildi par neiespējamu, kā arī izlemj līgumsaistību turpināšanas (vai izbeigšanas) būtiskos jautājumus, un vienošanos pievieno līgumam. Līgumsaistību turpināšanas gadījumā, Pusesapņemas līgumsaistību termiņu pagarināt atbilstoši tam laika posmam, kas būs vienāds ar iepriekš minēto apstākļu izraisīto kavēšanos.
   5. Ja nepārvaramas varas apstākļu dēļ saistības nav iespējams izpildīt ilgāk par 30 kalendārajām dienām, tad Pusēm ir tiesības atteikties no Līguma izpildes. Līguma izbeigšanas gadījumā katrai Puseiir jāatdod otrai tas, ko tā izpildījusi vai par izpildīto jāatlīdzina.
   6. Par zaudējumiem, kas radušies nepārvaramas varas apstākļu dēļ, neviena no Pusēm atbildību nenes, ja Puse ir informējusi otru Pusi atbilstoši līguma 8.3.punktam.
9. **Strīdu izskatīšanas kārtība**
   1. Strīdus, kas rodas Līguma izpildes gaitā vai sakarā ar Līgumu, Puses risina savstarpēju pārrunu ceļā. Vienošanās par strīda atrisināšanu noformējama rakstiski un Puses to abpusēji paraksta. Minētā vienošanās pievienojama pie Līguma. Ja vienošanās netiek panākta 10 (desmit) kalendāro dienu laikā, tad strīdus risina tiesā Latvijas Republikas normatīvajos aktos noteiktajā kārtībā.
   2. Jautājumos, kas nav tiešā veidā paredzēti Līgumā, Puses risina saskaņā ar spēkā esošajiem normatīvajiem aktiem.
10. **Citi noteikumi**
    1. Ja kāds no Līguma nosacījumiem zaudē spēku normatīvo aktu grozījumu rezultātā, Līgums nezaudē spēku tā pārējos punktos un šajā gadījumā Puses piemēro Līgumu, atbilstoši spēkā esošajiem normatīvajiem aktiem.
    2. Puses ir tiesīgas veikt Līguma grozījumus, ja Izpildītāju aizstāj ar citu, atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju.
    3. Puses ir tiesīgas izdarīt grozījumus Līguma noteikumos, par to rakstiski vienojoties un nemainot Līguma vispārējo raksturu (veidu un Iepirkuma dokumentos noteikto mērķi) un, ja tie veikti saskaņā ar Sabiedrisko pakalpojumu sniedzēju iepirkuma likuma 66.panta pirmo, otro, trešo, ceturto, piekto un sesto daļu.
    4. Ja kādai no Pusēm tiek mainīti rekvizīti vai Līguma 10.6.punktā noteiktās Pušu kontaktpersonas vai to kontaktinformācija, attiecīgā Puse 5 (piecu) darba dienu laikā no notikušo izmaiņu iestāšanās rakstiski paziņo par to otrai Pusei. Ja Puse neizpilda šī punkta nosacījumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju attiecībā pret otras Puses sniegto informāciju.
    5. Informācijas apmaiņa starp Pusēm var notikt arī izmantojot e-pasta saraksti, kas kļūst par Līguma neatņemamu sastāvdaļu.
    6. Par Līguma izpildi atbildīgās personas:
       1. (..);
       2. (..)
    7. Līgums sagatavots latviešu valodā, parakstīts divos oriģinālos eksemplāros uz 8 (astoņām) lapām, tai skaitā pielikumi, abi eksemplāri ir ar vienādu juridisko spēku. Viens no Līguma eksemplāriem atrodas pie Pasūtītāja, bet otrs – pie Izpildītāja.
11. **Pušu juridiskās adreses un rekvizīti**

|  |  |
| --- | --- |
| **Pasūtītājs:**  **A/S "Olaines ūdens un siltums"**  Vienotais reģ.Nr. 50003182001,  Kūdras iela 27, Olaine, LV-2114  Norēķinu konts Nr. LV15PARX0015699680001  Banka: A/S’’Citadele banka’’  Valdes priekšsēdētājs  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** M. Mazurs | **Izpildītājs:**  **SIA “Firma L4”**  Vienotais reģ. Nr. 40003236001  Jelgavas iela 40, Rīga, LV - 1004  Banka: AS Swedbank  Konts: LV95HABA0001408047992  Kods: HABALV22  Valdes loceklis  \_\_\_\_\_\_\_\_\_\_\_\_\_\_\_\_\_\_\_G. Freibergs |

Valdes loceklis

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ V. Liepa